**Kahdet kasvot** on BASF-levymerkillä julkaistu Kummitus-yhtyeen studioalbumi vuodelta 1976. Nimensä mukaisesti se on tyylillisesti kaksijakoinen: A-puoli sisältää suoraviivaista rock and rollia ja B-puoli kokeellisempaa progressiivista rockia. Albumi jäi yhtyeen ainoaksi.

Tuotanto
--------

Kauhurockia esittänyt yhtye Kummitus julkaisi keväällä 1975 Love Recordsin kustantaman singlen "Kalman koura". Se sai kielteisiä arvosteluja, joten yhtyeen ja levy-yhtiön yhteistyö päättyi. Syksyllä 1975 toimittajataustaiset Kari Kantalainen ja Vesa Majanen lähestyivät Kummituksen manageria Heikki Kauppista ja tarjoutuivat tuottamaan yhtyeelle pitkäsoiton. Kantalainen osallistui myös albumin sanoittamiseen.

Albumi äänitettiin Pekka Nurmikallion Microvox-studiolla Lahdessa. Studio sijaitsi vanhan talon kellarissa, ja sen katto oli niin matala, etteivät muusikot mahtuneet seisomaan suorassa. Studiossa oli vain kaksiraitanauhuri, joten säestys ja taustalaulut äänitettiin samaan aikaan. Soololaulu äänitettiin erilliselle raidalle. Äänitysten aikana basissi Juhani Kivistö jätti yhtyeen ja suuntasi soolouralle, jolloin hänen korvaajakseen tuli Pertti Hurmalainen. Kiireestä huolimatta äänitysten ilmapiiri oli hyvä. Kappaleet oli harjoiteltu etukäteen huolella, joten niiden äänittäminen kävi nopeasti.

Musiikki
--------

### A-puoli

"Paranoia" sai alkunsa kitaristi Jussi Niemen soitosta. Albumin alkuperäispainoksen tekstissä kappaletta kuvataan "jykeväksi jytäksi". Seppo Tammilehto ja Kari Kantalainen kirjoittivat vainoharhoista kertovan sanoitukset. Hannu Latva-Hakuni soittaa kappaleen loppupuolella syntetisaattorisoolon.

"Tuonen rock & roll" on nopeatempoinen rock-kappale, jota uusintapainoksen saatetekstin kirjoittaja Teemu Pajuniemi vertaa Juice Leskinen & Coitus Int. -yhtyeen varhaiseen tuotantoon. Kappaleen sävelsi ja sanoitti Juhani Kivistö. Sanoitus kertoo hautausmaasta, jonka asukkaat nukkuvat päivisin ja nousevat öisin rokkaamaan.

"Taivaassa taas" on omistettu tuottaja Kari Kantalaiselle, jonka ideasta sanoitus syntyi. Sanoitus kertoo suonensisäisten huumausaineiden käytöstä. Pajuniemi vertaa kappaleen "omistautunutta laulusuoritusta" Kontra-yhtyeen suomirockiin. Kappaleen sävelsi Niemi, joka osallistui myös sanoittamiseen.

Juhani Kivistön säveltämä ja sanoittama "Unikuva" kertoo onnettomasta rakkaudesta. Kappaleen saatetekstin mukaan "Kummitus on ihan tosissaan, varmasti on."

Seppo Tammilehdon tekemä "Nauru haamulle" sisältää progressiivisen rockin tyylisiä kitaramelodioita ja aavemaisen syntetisaattorisoolon. Sanoitus kertoo yksinäisestä miehestä, joka istuskelee portailla lunta saappaissaan ja muistelee parempia aikoja.

Jussi Niemi teki kappaleen "Se on ok" muiden pitäessä lounastaukoa. Jäsenet olivat huomanneet, että pitkäsoitolle tarvittaisiin vielä yksi kappale, jotta siitä voisi pyytää täyttä hintaa. Myös Kantalainen osallistui kappaleen sanoittamiseen. Sanoitus kertoo kauniista naisesta, jota miespuolinen kertojahahmo mielikuvituksessaan riisuu alastomaksi.

### B-puoli

B-puoli muodostaa neljän toisiinsa sulautuvan kappaleen kokonaisuuden, joka *Kaksien kasvojen* saatetekstissä omistetaan Spike Jonesille ja Roger Watersille. Levynpuoliskon ensimmäinen raita "Paholaisen tulo" käynnistyy särökitaralla soitetulla riffillä ja lapsen itkua sisältävillä äänitehosteilla. Kappaleen sävelsi ja sanoitti Jussi Niemi.

"Ilme" on äänitehosteista koostettu instrumentaali, joka muistuttaa Pink Floydin kappaletta "On the Run". Kappaleen koostivat Latva-Hakuni ja Vesa Majanen, toinen albumin tuottajista.

Nimikappale on Tammilehdon kappale, joka kertoo tuskasta ja itsetuhoisuudesta. Pajuniemi kuvailee sitä "tarttuvaksi rockiksi".

Viimeinen kappale "6. päivä" on Pink Floydin tyylinen sekoitus progressiivista rockia ja bluesia. Vieraileva muusikko Lucjan Czaplicki soittaa kappaleessa saksofonia. Czaplicki soitti Uranus-yhtyeessä, jossa toimi myös muita Kummituksen jäseniä.

Kappaleet
---------

A-puoli
1. Paranoia – 2.43 (säv. Jussi Niemi, san. Seppo Tammilehto ja Kari Kantalainen)
2. Tuonen rock & roll – 2.20 (säv. ja san. Juhani Kivistö)
3. Taivaassa taas – 3.15 (säv. Jussi Niemi, san. Jussi Niemi ja Kari Kantalainen)
4. Unikuva – 2.48 (säv. ja san. Juhani Kivistö)
5. Nauru haamulle – 3.08 (säv. ja san. Seppo Tammilehto)
6. Se on ok – 2.05 (säv. Jussi Niemi, san. Jussi Niemi ja Kari Kantalainen)

B-puoli
1. 
2. Paholaisen tulo – 4.13 (säv. ja san. Jussi Niemi)
3. Ilme – 2.40 (säv. Hannu Latva-Hakuni ja Vesa Majanen)
4. Kahdet kasvot – 5.02 (säv. ja san. Seppo Tammilehto)
5. 6. päivä – 3.56 (säv. ja san. Juhani Kivistö)

Kokoonpano
----------

* Jussi Niemi: laulu, kitara
* Juhani Kivistö: laulu, bassokitara
* Pertti Hurmalainen: bassokitara
* Seppo Tammilehto: laulu, rummut
* Hannu Latva-Hakuni: Wurlitzer-sähköpiano, Korg Minikorg-700
* Lucjan Czaplicki: saksofoni kappaleessa 10

Lähteet
-------

1. 1 2 3  Vuorela, Mervi & Josefsson, Jonas: Jussi Niemi – kummitusmies Matti Nykäsen hittien takana *Yle*.  6.12.2017. Viitattu 4.4.2024.
2. 1 2 3 4 5 6 7 8 9 10 11 12  Pajuniemi, Teemu: *Kummitus. Kahdet kasvot*. LP-levyn sisältämä historiikki. Englanniksi kääntänyt Teemu Esko. Svart Records, 2022. (englanniksi)
3. ↑  Aukeavakantisen vinyylilevyn sisäaukeama. *Kahdet kasvot*. Kummitus, Svart Recods, 2022.
4. ↑  "Paranoia" (*Kahdet kasvot*). Kummitus, Svart Records, 2022.
5. 1 2 3 4 5 6 7  *Levyn alkuperäispainoksen esittely, 1975*. LP-levyn sisältämä historiikki. Svart Records, 2022. (englanniksi)
6. ↑  "Tuonen rock & roll" (*Kahdet kasvot*). Kummitus, Svart Records, 2022.
7. 1 2  "Taivaassa taas" (*Kahdet kasvot*). Kummitus, Svart Records, 2022.
8. 1 2  "Nauru haamulle" (*Kahdet kasvot*). Kummitus, Svart Records, 2022.
9. ↑  "Se on ok" (*Kahdet kasvot*). Kummitus, Svart Records, 2022.
10. ↑  "Paholaisen tulo" (*Kahdet kasvot*). Kummitus, Svart Records, 2022.
11. ↑  "Ilme" (*Kahdet kasvot*). Kummitus, Svart Records, 2022.
12. ↑  "Kahdet kasvot" (*Kahdet kasvot*). Kummitus, Svart Records, 2022.